Title: Informícia o príprave analýzy možností presunu výberu sociálneho poistenia na daňové úrady s ohľadom na napľňanie jednotlivých
Author: vst1
Last saved by: jost
Company: MF_SR

Informácia o príprave analýzy možností presunu výberu sociálneho poistenia na daňové úrady s ohľadom na napľňanie jednotlivých fondov

Vláda Slovenskej republiky dňa 16. novembra 2005 uložila podpredsedovi vlády a ministrovi financií v spolupráci s ministerkou práce, sociálnych vecí a rodiny a ministrom zdravotníctva vypracovať a predložiť na rokovanie vlády analýzu možností presunu výberu sociálneho poistenia na daňové úrady s ohľadom na napĺňanie jednotlivých fondov do 31. decembra 2005.

	V tejto súvislosti s ohľadom na zdravotné poistenie vyjadril minister zdravotníctva na rokovaní vlády SR a následne listom ministerke práce, sociálnych vecí a rodiny č. 29447/1/2005 zo dňa 21. novembra 2005 podporu pre spoločný vymeriavací základ pre daňové potreby a odvody s otáznou inštitúciou, ktorá bude vyberať poistné. 

Dňa 5. decembra 2005 sa uskutočnilo na Ministerstve práce, sociálnych vecí a rodiny stretnutie štátneho tajomníka Ministerstva práce, sociálnych vecí a rodiny SR, štátneho tajomníka Ministerstva financií SR a generálnej riaditeľky Daňového riaditeľstva SR s cieľom prediskutovania postupu prípravy analýzy možností presunu výberu poistného (sociálneho a prípadne aj zdravotného) na daňové úrady, ako aj k zjednoteniu vymeriavacích základov, resp. ich prepojeniu. 

Zúčastnení vyjadrili súhlas s možnosťou prechodu výberu poistného na daňové úrady, avšak je potrebné vytvoriť jednoduchý a prehľadný systém, ktorý by bol implementovateľný s prijateľnými zásahmi do súčasného daňového informačného systému. Zároveň zúčastnení vyjadrili súhlas so zjednotením vymeriavacích základov, pričom sa zhodli, že vymeriavací základ pre výber poistného by mal byť odvodený od daňového základu. 

Dňa 15. decembra sa uskutočnilo stretnutie ministerky práce, sociálnych vecí a rodiny, ministra zdravotníctva a ministra financií. Na základe ich dohody bola vytvorená pracovná skupina vedená štátnym tajomníkom ministerstva financií, ktorej členmi sú pracovníci  ministerstva práce, sociálnych vecí a rodiny, ministerstva zdravotníctva, Sociálnej poisťovne, a Daňového riaditeľstva. Táto pracovná skupina by mala vypracovať analýzu výhod a nevýhod spoločného výberu daní a odvodov a predložiť ju trom ministrom do 28. februára 2006.